Prime Leasing / CityBee Solutions|  |
| Įkurta | Lietuva 2012 m. |
| Įkūrėjas (-ai) | UAB Modus Group |
| Centrinė būstinė | Vilnius, Lietuva |
| Vietų skaičius | Lietuva: Vilnius, Kaunas, Klaipėda, Neringa, Palanga, Gargždai. Latvija: Ryga. Estija: Talinas. |
| Paslaugos | dviračių, paspirtukų, automobilių nuoma |
| Pajamos | 25,267 mln. Eur (2019 m.) |
| Pelnas | 0,28 mln. Eur (2019 m.) |
| Darbuotojų | ~82 (2020 m.) |
| Tinklalapis | www.citybee.lt |

**„CityBee"** – elektrinių paspirtukų, dviračių bei automobilių nuomos paslaugų prekinis ženklas. Paslaugos su šiuo prekiniu ženklu teikiamos Lietuvoje, Latvijoje, Estijoje. 2019 m. „CityBee" paslaugomis naudojosi daugiau nei 400000 registruotų vartotojų. Paslaugų teikimui naudojama daugiau nei 2000 automobilių ir 3000 elektrinių paspirtukų.

Nuomojami įvairių markių („Peugeot", „Volkswagen", „Toyota", „Nissan") šiuolaikiniai automobiliai, o taip pat ir egzotiškos, senovinės transporto priemonės. „CityBee" vienu metu siūlė išsinuomoti „Porsche 718 Boxster" bei „VAZ 2101". Parką sudaro automobiliai su dyzeliniais, benzininiais, ir elektriniais varikliais. Pagal formą siūloma rinktis iš vienatūrių, hečbekų, sedanų, pikapų, mikro autobusiukų ir kitų.

Istorija
--------

„CityBee" pavadinimu automobilių nuomos paslaugos pradėtos teikti Vilniuje 2012 metais. Nuo 2016 m. paslauga nuolat teikiama ir Kaune. O nuo 2017 m. paslaugos teikiamos ir Lietuvos pajūrio miestuose (Klaipėdoje, Nidoje, Palangoje). Nuo 2017 m. „CityBee" automobiliais galima pradėti kelionę viename iš šių miestų, o baigti – kitame.

2018 m. rugsėjį „CityBee" pradėjo teikti krovininių automobilių dalinimosi paslaugas didžiausiuose Lenkijos miestuose: Varšuvoje, Gdanske, Krokuvoje, Vroclave, Poznanėje, Balstogėje, Liubline ir Bydgoščiuje. 2018 m. pabaigoje buvo planuojama Lietuvoje valdyti 1000 automobilių. Nuo 2019 m. balandžio 2 d. „CityBee" pradėjo teikti elektrinių paspirtukų dalijimosi paslaugą Vilniuje, Madride bei Varšuvoje. 2019 m. buvo pradėta plėtra į Latvijos, Estijos rinkas. Buvo planuojama, kad investicijos sudarys apie 110 mln. eurų ir planuojama įsigyti 5360 naujų automobilių.

2020 m. spalį buvo pranešta, kad „CityBee" laikinai stabdo savo paslaugas Lenkijoje.

2021 m. vasario 15 d. „CityBee" savo „Facebook" paskyroje pranešė, kad buvo nutekinti daugiau nei 100 tūkst. „CityBee" klientų duomenys.

Nuomos veikimo principas
------------------------

„CityBee" automobilis „Volkswagen Golf" aikštelėje prie Kauno marių.
„CityBee" automobilis „BMW X1" Vilniuje
Nuomodamiesi automobilį vartotojai apmokestinami už nuomos laiką ir nuvažiuotus kilometrus. Laikas apmokestinamas naudojantis minutės, valandos, dienos, savaitės ir mėnesio įkainiais, ir taikoma mažiausia galima įkainių taikymo suma. Nuomodamiesi elektrinį paspirtuką vartotojai apmokestinami už paspirtuko atrakinimą bei kiekvieną naudojimosi minutę. Dviračių nuoma apmokestinama už kiekvieną nuomos pusvalandį. Įsigijus dviračio nuomos prenumeratą, už pirmą nuomos pusvalandį mokėti nereikia.

Automobilius, „e-kick" paspirtukus ir dviračius vartotojai gali išsinuomoti naudodami programėlę išmaniajam telefonui. Transporto priemones galima pasiimti iš ten, kur jos yra paliktos, palikti – programėlėje rodomose vietose, kur jas galima palikti. Daugumoje savivaldybių, kur veikia ši paslauga, nereikia mokėti už automobilio stovėjimą mokamose automobilių aikštelėse.

Kritika
-------

Galimybė išsinuomuoti automobilį telefono programėle ir fizinis vairuotojo patikros nebuvimas prieš jam sėdant vairuoti lėmė, jog paslauga kartais piktnaudžiauja neturintys teisės vairuoti, vairuojantys chuliganiškai bei apsvaigę asmenys. Tokie vairuotojai kartais padaro rezonansinius nusikaltimus, tuo pačiu suniokodami brangius automobilius.
„CityBee" ėmėsi griežtesnės vairuotojų prevencijos ir blokuoja bei baudžia vairuotojus piniginėmis baudomis už vairavimą esant neblaiviam ar KET pažeidimus (papildomai).
Taip pat išbandė, bet pasisakė prieš autoblokų naudojimą trumpalaikės nuomos reikmėms. Vairuotojų tapatybei nustatyti „CityBee" bendradarbiauja su britų įkurta įmone „Onfido". Pastaroji užtikrina nuotolinį tapatybės nustatymą, reikalaudama asmenukės, kurioje matytųsi vairuotojo veidas bei jo vairuotojo pažymėjimas. Taip įmonė užtikrina, jog tik teisę turintys vairuoti asmenys galės pasinaudoti paslauga.

Išnašos
-------

1. ↑  „„CityBee Solutions" dvigubino pajamas ir pelną". *Verslo žinios*. Nuoroda tikrinta 2020-06-08.
2. ↑  „CityBee" automobilių parką papildė „Porsche" kabrioletas
3. ↑  „CityBee" gamą papildė netikėtas modelis – nuomos žalią „Žigulį"
4. ↑  „Vilniuje startuoja dalinimosi automobiliu paslauga – „CityBee"". *15min*. 2012-06-27. Nuoroda tikrinta 2017-09-30.
5. ↑  „„CityBee" iš antro karto įžengė į Kauną, atsivežė ir dviračius". *Verslo žinios*. 2016-05-18. Nuoroda tikrinta 2017-09-30.
6. ↑  „Pajūryje startuoja „CityBee" automobilių ir dviračių dalinimosi paslaugos". *15min*. 2017-04-24. Nuoroda tikrinta 2017-09-30.
7. ↑  „„CityBee" tiesia tiltą tarp Vilniaus ir Kauno: startuoja tarpmiestinio susisiekimo rinkoje". *15min*. 2017-03-14. Nuoroda tikrinta 2017-09-30.
8. ↑  „CityBee" plečiasi 5-iose valstybėse ir neketina mažinti apetito.
9. ↑  „„CityBee" perka 1000 naujų automobilių". *15min*. Nuoroda tikrinta 2017-11-22.
10. ↑  „„CityBee" perka daugiau nei 5000 automobilių". *Verslo žinios*. Nuoroda tikrinta 2018-12-16.
11. ↑
12. ↑
13. ↑  „Aiškėja daugiau detalių dėl „CityBee" klientų duomenų: į nusikaltėlių rankas pateko ne tik asmens kodai". *delfi.lt*. Delfi. 2021-02-16. Nuoroda tikrinta 2024-03-12.
14. ↑  Merginą pražudęs girtas „Citybee" vairuotojas lėkė 130 km/val. greičiu
15. ↑  Naktį „CityBee" neteko „Porsche" – jį visiškai sumaitojo girtas vairuotojas
16. ↑  „CityBee" keičia kainas ir taisykles: už 0,1 promilės – 2000 eurų bauda